CELEX: 32011D0326
Language: lv
Date: 2011-05-30 00:00:00
Title: 2011/326/ES: Padomes Īstenošanas lēmums ( 2011. gada 30. maijs ), ar ko groza Īstenošanas lēmumu 2011/77/ES par Savienības finanšu palīdzības piešķiršanu Īrijai

2.6.2011   
            
            
               LV
            
            
               Eiropas Savienības Oficiālais Vēstnesis
            
            
               L 147/17
            
         PADOMES ĪSTENOŠANAS LĒMUMS
   (2011. gada 30. maijs),
   ar ko groza Īstenošanas lēmumu 2011/77/ES par Savienības finanšu palīdzības piešķiršanu Īrijai
   (2011/326/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (ES) Nr. 407/2010 (2010. gada 11. maijs), ar ko izveido Eiropas finanšu stabilizācijas mehānismu (1), un jo īpaši tās 3. panta 2. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Pēc Īrijas pieprasījuma Padome tai piešķīra finanšu palīdzību (Īstenošanas lēmums 2011/77/ES (2)), lai atbalstītu spēcīgu ekonomikas un finanšu reformu programmu, kuras mērķis ir atjaunot uzticību, ļaut ekonomikai atkal uzsākt ilgtspējīgu izaugsmi un nodrošināt finanšu stabilitāti Īrijā, eurozonā un Savienībā.
            
         
               (2)
            
            
               Saskaņā ar Īstenošanas lēmuma 2011/77/ES 3. panta 9. punktu Komisija kopā ar Starptautisko Valūtas fondu (“SVF”) un sadarbībā ar Eiropas Centrālo banku (“ECB”) ir pirmo reizi pārskatījusi iestāžu progresu, īstenojot pieņemtos pasākumus, kā arī minēto pasākumu efektivitāti un ekonomisko un sociālo ietekmi.
            
         
               (3)
            
            
               Saskaņā ar Komisijas pašreizējām prognozēm par nominālo IKP pieaugumu (–3,6 % 2010. gadā, 1,3 % 2011. gadā, 2,8 % 2012. gadā un 4,0 % 2013. gadā) fiskālās korekcijas kopumā atbilst Padomes 2010. gada 7. decembra Ieteikumam par pārmērīga budžeta deficīta situācijas novēršanu Īrijā, atbilstīgi Līguma 126. panta 7. punktam, un atbilst parāda un IKP attiecībai 96,2 % 2010. gadā, 112,0 % 2011. gadā, 117,9 % 2012. gadā un 120,3 % 2013. gadā. Tādējādi parāda un IKP attiecība tiktu stabilizēta 2013. gadā un pēc tam pakāpeniski samazinātos, pieņemot, ka deficīta samazināšanā tiek panākts turpmāks progress. Parāda dinamiku ietekmē vairākas zembilances operācijas, tostarp kapitāla ieguldījums bankās 2011. gadā ar neto parāda palielinošo ietekmi apmēram 6 procentpunkti no IKP, lielu skaidras naudas rezervju pieļaušana un atšķirības starp uzkrātajiem un skaidras naudas procentu maksājumiem.
            
         
               (4)
            
            
               
                  Allied Irish Bank, Bank of Ireland un EBS Building Society rekapitalizāciju līdz 12 % 1. līmeņa pamatkapitāla attiecībai (pamatojoties uz 2010. gada piesardzīgu kapitāla novērtējuma pārskatu (“PCAR”)), kas bija jāveic līdz 2011. gada februārim, iepriekšējā valdība atlika sakarā ar gaidāmajām vispārējām vēlēšanām.
            
         
               (5)
            
            
               Īrijas Centrālā banka 2011. gada 31. martā paziņoja PCAR un piesardzīgas likviditātes novērtējuma pārskata (“PLAR”) rezultātus. Pamatojoties uz šiem novērtējumiem, četrām iesaistītajām vietējām bankām (Allied Irish Bank, Bank of Ireland, EBS Building Society un Irish Life & Permanent) kopā bija nepieciešams papildu kapitāls EUR 24 miljardu apmērā, ieskaitot iespējamo kapitālu EUR 3 miljardu apmērā, lai tās uzturētu pienācīgu kapitalizācijas līmeni stresa scenārija gadījumā.
            
         
               (6)
            
            
               2011. gada 31. martā jaunā valdība, kas tika izveidota pēc 2011. gada 25. februāra vēlēšanām, paziņoja savu stratēģiju stiprināt un reformēt vietējās bankas, tostarp nodrošinot, ka tiek izpildīta PCAR/PLAR noteiktā kapitalizācijas nepieciešamība. Tas līdz 2011. gada jūlija beigām celtu vietējo banku 1. līmeņa pamatkapitāla attiecību (ar atbilstīgu pielāgojumu saistībā ar paredzamo Irish Life & Permanent aktīvu pārdošanu) krietni virs līmeņa, ko bija paredzēts sasniegt līdz 2011. gada februārim.
            
         
               (7)
            
            
               Īrijas Centrālajai bankai būtu jāpieprasa Allied Irish Bank, Bank of Ireland, EBS Building Society un Irish Life & Permanent līdz 2013. gada beigām sasniegt aizdevumu un noguldījumu attiecības (“LDR”) mērķi – 122,5 %, vienlaikus izvairoties no aktīvu ārkārtas pārdošanas. Turklāt Īrijas iestādēm būtu cieši jāuzrauga banku neto finansējuma stabilitātes rādītāja un likviditātes seguma koeficienta attīstība, lai nodrošinātu atbilstību sistēmas “Bāzele III” jaunajiem standartiem. Iestādēm būtu jānodrošina, ka mērķi tiek sasniegti, izveidojot uzticamu progresa pārraudzības sistēmu, kas pamatojas uz starpposma mērķiem un pienācīgi stimulē banku iekšējās pārvaldības organizāciju.
            
         
               (8)
            
            
               Uzsākot darbu, jaunā valdība uzsāka visaptverošu izdevumu pārskatīšanu, lai noteiktu efektīvu ietaupījumu potenciālu un lai fiskālās konsolidācijas prioritātes cieši saskaņotu ar valsts atlabšanas prioritātēm, kas noteiktas 2011. gada 7. marta valdības programmā 2011.–2016. gadam.
            
         
               (9)
            
            
               Ņemot vērā šo attīstību, būtu jāgroza Īstenošanas lēmums 2011/77/ES,
            
         IR PIEŅĒMUSI ŠO LĒMUMU.
   1. pants
   Īstenošanas lēmuma 2011/77/ES 3. pantu groza šādi:
   
               1)
            
            
               panta 5. punkta a) apakšpunktu aizstāj ar šādu:
               
                           “a)
                        
                        
                           rīkojas, lai nodrošinātu, ka vietējās bankas vajadzības gadījumā tiek pienācīgi kapitalizētas ar pašu kapitālu, lai nodrošinātu, ka tiks ievērota minimālā reglamentējošā prasība par 1. līmeņa pamatkapitāla proporciju 10,5 % apmērā visā ES finanšu palīdzības programmas darbības laikposmā, vienlaikus samazinot parādsaistības, lai līdz 2013. gada beigām sasniegtu aizdevumu un noguldījumu attiecību 122,5 %;”;
                        
                     
         
               2)
            
            
               panta 7. punktu groza šādi:
               
                           a)
                        
                        
                           punkta b) apakšpunktam pievieno šādu teikumu:
                           “Īrija, apspriežoties ar Komisiju, SVF un ECB, var veikt iepriekš minēto konkrēto pasākumu budžeta izmaiņas, lai pilnībā realizētu efektivitātes uzlabojumus, ko paredzēts noteikt visaptverošajā izdevumu un valdības programmas prioritāšu pārskatā, kas atbilst vispārējam mērķim nodrošināt, ka 2012. gada budžetā fiskālā konsolidācija ir vismaz EUR 3,6 miljardi;”;
                        
                     
                           b)
                        
                        
                           punkta e) apakšpunktu aizstāj ar šādu:
                           
                                       “e)
                                    
                                    
                                       pieņem pasākumus, kas nostiprina ticamu budžeta stratēģiju un stiprina budžeta pamatnostādnes. Īrija pieņem un īsteno fiskālo noteikumu, ka visi papildu neplānotie ieņēmumi 2011.–2015. gadā tiks novirzīti budžeta deficīta un parāda samazināšanai. Īrija izveido fiskālo jautājumu konsultatīvo padomi, kura sniegs valdības budžeta stāvokļa un prognožu neatkarīgu novērtējumu. Īrija pieņem fiskālās atbildības likumu, ar kuru ievieš vidēja termiņa izdevumu programmu ar saistošām daudzgadu robežvērtībām izdevumiem katrā jomā. To veic, ņemot vērā visas pārskatītās ekonomikas pārvaldības reformas Savienībā un izmantojot par pamatu jau esošās reformas;”;
                                    
                                 
                     
                           c)
                        
                        
                           punkta g) apakšpunktu aizstāj ar šādu:
                           
                                       “g)
                                    
                                    
                                       rekapitalizē vietējās bankas līdz 2011. gada jūlija beigām (ar atbilstīgu pielāgojumu saistībā ar paredzamo aktīvu pārdošanu Irish Life & Permanent gadījumā) saskaņā ar 2011. gada PLAR un PCAR secinājumiem, kā 2011. gada 31. martā paziņoja Īrijas Centrālā banka;”;
                                    
                                 
                     
                           d)
                        
                        
                           punkta l) apakšpunktu aizstāj ar šādu:
                           
                                       “l)
                                    
                                    
                                       uzlabo konkurenci atvērtos tirgos. Šajā nolūkā reformē tiesību aktus, lai radītu ticamāku preventīvu efektu, paredzot efektīvu sankciju iespējamu piemērošanu gadījumos, kad tiek pārkāpti konkurenci reglamentējošie Īrijas tiesību akti un Līguma 101. un 102. pants, kā arī nodrošina konkurences iestādes efektīvu darbību. Turklāt programmas darbības laikposmā valsts iestādes nodrošina, ka netiek piešķirti turpmāki atbrīvojumi no reglamentējošiem noteikumiem konkurences tiesību jomā, izņemot gadījumā, ja tie pilnībā atbilst Savienības finanšu palīdzības programmas mērķiem un ekonomikas vajadzībām;”;
                                    
                                 
                     
                           e)
                        
                        
                           pievieno šādus apakšpunktus:
                           
                                       “n)
                                    
                                    
                                       samazina vietējo banku parādsaistības, lai sasniegtu 2011. gada PLAR noteikto aizdevumu un noguldījumu attiecības mērķi;
                                    
                                 
                                       o)
                                    
                                    
                                       sagatavo kredītapvienību nozares nepietiekami kapitalizēto iestāžu maksātspējas un dzīvotspējas atbalsta plānu, tostarp piešķirot nepieciešamās pilnvaras Īrijas Centrālajai bankai, lai veicinātu lielāku nozares konsolidāciju, attiecīgos gadījumos izmantojot apvienošanos, ar valdības finanšu atbalstu, ja tas ir pamatots;
                                    
                                 
                                       p)
                                    
                                    
                                       iesniedz tiesību aktus Oireachtas, lai palīdzētu kredītapvienībām, nostiprinot tiesiskā regulējuma sistēmu, tostarp efektīvāku pārvaldību un reglamentējošas prasības.”;
                                    
                                 
                     
         
               3)
            
            
               8. punktu groza šādi:
               
                           a)
                        
                        
                           punkta a) apakšpunktam pievieno šādu teikumu:
                           “Īrija, apspriežoties ar Eiropas Komisiju, SVF un ECB, var veikt iepriekš minēto konkrēto pasākumu budžeta izmaiņas, lai pilnībā realizētu efektivitātes uzlabojumus, ko paredzēts noteikt visaptverošajā izdevumu un valdības programmas prioritāšu pārskatā, kas atbilst vispārējam mērķim nodrošināt, ka 2013. gada budžetā fiskālā konsolidācija ir vismaz EUR 3,1 miljards;”;
                        
                     
                           b)
                        
                        
                           pievieno šādu apakšpunktu:
                           
                                       “c)
                                    
                                    
                                       samazina vietējo banku parādsaistības, lai sasniegtu 2011. gada PLAR noteikto aizdevumu un noguldījumu attiecības mērķi.”
                                    
                                 
                     
         2. pants
   Šis lēmums ir adresēts Īrijai.
   3. pants
   Šo lēmumu publicē Eiropas Savienības Oficiālajā Vēstnesī.
   
      Briselē, 2011. gada 30. maijā
      
         
            Padomes vārdā –
         
            priekšsēdētājs
         
         CSÉFALVAY Z.
      
   
   
      (1)  OV L 118, 12.5.2010., 1. lpp.
   
      (2)  OV L 30, 4.2.2011., 34. lpp.